Женидба и удадба/19
ОДЈЕЛЕНИЈЕ ТРЕЋЕ

ШЕСТ НЕДЕЉА ПОСЛЕ ВЕНЧАЊА

 
УГЛЕД 1.

(Соба мужевља) 

МУЖ (седи и прегледа један протокол), ЖЕНА ступи 

ЖЕНА (трчи к њему):Откад те нисам видила!... 

МУЖ: Има читаво по сâта. 

ЖЕНА (загрли га): Слатки мој Светозаре! 

МУЖ: Бежи, видиш да имам посла. 

ЖЕНА: Ти си мој медени Светозар. 

МУЖ: Одлази, кад ти кажем. 

ЖЕНА: Мило ми је кад сам код тебе, знаш? 

МУЖ: Знам, знам; само ме остави. 

ЖЕНА: Шта ћемо данас куавти? 

МУЖ: Кувај што оћеш. 

ЖЕНА: Ал’ шта ти радо једеш? 

МУЖ: Једем што ми се донесе. 

ЖЕНА: Оћеш ли да ти скувам кокошку у расолу? (Оће да га пољуби.)

МУЖ: Мани се цмакања, молим те! 

ЖЕНА: И два голупчета да испечем. (Пољуби га.)

МУЖ: Али, молим те и с тим твојим љубљењем. 

ЖЕНА: Ја те милујем. 

МУЖ: Сад ја немам друга посла него да стојим да ме милујеш. 

ЖЕНА: Ти си моја сва радост на свету. 

МУЖ: Молим те иди гледај посао; не тандрчи толико. 

ЖЕНА: Зар ти мене не милујеш? 

МУЖ: Е, не милујем! 

ЖЕНА: Ах, какав си био кад си био младожења! 

МУЖ (смеши се): То ти памтиш! 

ЖЕНА: Како си ми лепо правио кур. 

МУЖ: Знам, знам. 

ЖЕНА: Памтиш ли кад си искао да ме пољубиш, а ја нисам допустила? 

МУЖ: Памтим. 

ЖЕНА: Ју, боже, како ми је било жао, али нисам смела! 

МУЖ: Добро, добро. 

ЖЕНА: Сад те могу миловати колико оћу, је л’? (Оће да га пољуби.)

МУЖ: Али, жено, - та доста већ. 

ЖЕНА: Мени није доста, ти си мој муж. (Опет му трчи.)

МУЖ: Е, сад - знаш: посвирај, па и за појас задени. 

ЖЕНА: Зашто си тако ладан спроћу мене? 

МУЖ: Молим те иди у кујну, видиш да имам посла. 

ЖЕНА: Макар ако се на мене срдиш, опет ћу да те пољубим. (Љуби га.)

МУЖ (удара је лагано прстима): Ајде, ајд’, ајд’? (Жена одлази.)

МУЖ (сам): Е тако је, човек кад се жени мисли да лети по рају, а кад прође хука бука, па предузме као трговац протокол да види приход и расход, онда обори крила. Људи у браку не воде обично књиге и протоколе, а трговац, који не држи точне књиге сврх примања и издавања, најлакше банкротира. Но и да се уведе мода водити брачне протоколе, како би изгледало? На пример: Приход „жена“. - Расход „свадба, јело, пиће, музика и проче“. - Приход „лепота“.Расход „кућевни пријатељи, млоге визите, брига“. - Приход „љубов“. - Расход „својевољство, сваки час нове аљине, мазање“. Приход „деца“. Расход „бабица, колевка, апотека, неспавање, дојкиња“. - Приход „помоћница живота“. — Расход „знаци од ноктију, примјечаније како човеку нестаје косе на глави, лупање по кући, плач итд.“ О кад би сваки почео точан протокол водити шта у браку добија, и шта плаћа, то би човек толко имао читати докле не би од жене побегао. Но кад свет од толико година постоји и људи нису нашли за добро да се таково књиговодство заведе, нећу га ни ја уводити. Зато да гледам посао. (Почне опет свој протокол прегледати и којешта уписивати.)

Женидба и удадба